b'\n_START_ARTICLE_\nStanley Milgram\n_START_SECTION_\nEluk\xc3\xa4ik\n_START_PARAGRAPH_\nStanley Milgram s\xc3\xbcndis 1933. aastal New Yorgis. Tema ema oli rumeenlane ja isa ungarlane ning m\xc3\xb5lemad olid juudid. Milgrami isa t\xc3\xb6\xc3\xb6tas pagarina. Milgram oli akadeemiliselt edukas ning oma kaaslaste seas tunnustatud. 1954. aastal sai Milgram bakalaureusekraadi politoloogias Queensi Kolled\xc5\xbeist, kus ta \xc3\xb5ppis tasuta. Ta taotles kohta Harvardi \xc3\x9clikooli doktorantuuri, aga teda ei v\xc3\xb5etud vastu, kuna tal puudus piisav ps\xc3\xbchholoogiline taust. L\xc3\xb5puks v\xc3\xb5eti ta siiski Harvardi \xc3\x9clikooli vastu ning kanti eriliste \xc3\xb5pilaste nimekirja. Milgram abiellus ning sai 2 last.\n_START_SECTION_\nKarj\xc3\xa4\xc3\xa4r\n_START_PARAGRAPH_\n1960. aastal sai Stanley Milgram doktorikraadi sotsiaalps\xc3\xbchholoogias. Vahetult p\xc3\xa4rast seda, kui ta oli saanud professori assistendiks, keelduti tema tenuurist Harvardi \xc3\x9clikoolis, t\xc3\xb5en\xc3\xa4oliselt vastuolulise Milgrami eksperimendi t\xc3\xb5ttu. Ta sai professori koha City University of New York Graduate Centeris. Milgramit m\xc3\xb5jutasid oluliselt Solomon Asch ja Gordon Allport. Milgram m\xc3\xb5jutas mitmeid ps\xc3\xbchholooge ning teiste hulgas ka Alan C. Elmsi, kes oli tema assistent kuulekuskatsete l\xc3\xa4biviimisel.\n_START_SECTION_\nMilgrami kuulekuse eksperiment\n_START_PARAGRAPH_\nVabatahtlikud katseisikud olid katses \xc3\xb5petajarollis ja nad pidid andma elektri\xc5\xa1okke teistele katses osalejatele, "\xc3\xb5pilastele", valede vastuste korral. Teised katses osalejad olid tegelikult n\xc3\xa4itlejad ja nad teesklesid elektri\xc5\xa1okkide saamist. Eksperimendi alguses pidid katseisikud t\xc3\xb5mbama lipiku, millele oli kirjutatud nende roll. Tegelikult oli k\xc3\xb5ikidele lipikutele kirjutatud "\xc3\xb5petaja" ning n\xc3\xa4itlejad teesklesid, et nad olid saanud "\xc3\xb5pilase" rolli. "\xc3\x95petajad" ja "\xc3\xb5pilased" saadeti erinevatesse ruumidesse. Nad ei n\xc3\xa4inud k\xc3\xbcll \xc3\xbcksteist, kuid said omavahel suhelda. \xc3\x9ches katse versioonis mainis "\xc3\xb5pilane" alati, et tal on s\xc3\xbcda haige. "\xc3\x95petajale" anti n\xc3\xa4itena elektril\xc3\xb6\xc3\xb6k elektri\xc5\xa1oki generaatorist, et ta tajuks, mida "\xc3\xb5pilane" katse ajal kogema hakkab. "\xc3\x95petaja" pidi " \xc3\xb5pilasele" \xc3\xb5petama s\xc3\xb5napaare. "\xc3\x95petaja" luges \xc3\xbche s\xc3\xb5na ette ning andis neli vastusevarianti. "\xc3\x95pilane" pidi vastamiseks vajutama nuppu. Kui vastus oli vale, siis pidi "\xc3\xb5petaja" talle elektri\xc5\xa1oki andma. Iga vale vastusega suurendati pinget 15 voldi v\xc3\xb5rra. Kui vastus oli \xc3\xb5ige, siis k\xc3\xbcsis "\xc3\xb5petaja" j\xc3\xa4rgmise k\xc3\xbcsimuse. _NEWLINE_Katseisikud uskusid, et iga vale vastuse korral sai \xc3\xb5pilane p\xc3\xa4riselt elektril\xc3\xb6\xc3\xb6gi. P\xc3\xa4rast seda, kui katses osalejad olid \xc3\xbcksteisest eraldatud, seadis "\xc3\xb5pilane" valmis magnetofoni, mis oli \xc3\xbchendatud \xc5\xa1oki- generaatoriga, mis m\xc3\xa4ngis eelnevalt lindistatud h\xc3\xa4\xc3\xa4litsusi vastavalt \xc5\xa1oki tasemele. Kui voltide arv suurenes, hakkas "\xc3\xb5pilane" vastu seina peksma ja oma s\xc3\xbcdame seisundi \xc3\xbcle kurtma ning l\xc3\xb5puks lakkas igasugune heli. Sel hetkel soovis enamik katseisikutest katse peatada ning kontrollida, kas "\xc3\xb5pilasega" on k\xc3\xb5ik korras. M\xc3\xb5ned katseisikud l\xc3\xb5petasid 135 voldi peal ja hakkasid kahtlema eksperimendi eesm\xc3\xa4rgis. Enamik j\xc3\xa4tkas, kui neile kinnitati, et nad ei vastuta tagaj\xc3\xa4rgede eest. M\xc3\xb5ned katseisikud hakkasid n\xc3\xa4rviliselt naerma ja neis v\xc3\xa4ljendusid ka muud t\xc3\xb5sised stressi m\xc3\xa4rgid ajal, kui nad kuulsid "\xc3\xb5pilase" karjeid. Kui katseisik tahtis vahepeal eksperimendi l\xc3\xb5petada, siis eksperimentaator julgustas teda j\xc3\xa4tkama. Kui katseisik vaatamata sellele j\xc3\xa4tkata ei soovinud, siis eksperiment peatati. Teisel juhul peatati katse p\xc3\xa4rast seda, kui katseisik oli "\xc3\xb5pilasele" kolm korda j\xc3\xa4rjest 450-voldise elektri\xc5\xa1oki andnud._NEWLINE_Milgrami kuulekuse eksperiment t\xc3\xb5statas k\xc3\xbcsimusi teaduslike eksperimentide uurimiseetika kohta. Diana Baumrind (1967) kritiseeris Milgrami kolmel p\xc3\xb5hjusel: katseisikutele tekitati tugevat stressi, eksperimendi k\xc3\xa4igus katseisikuid peteti ja puudus katseisikute teadlik n\xc3\xb5usolek. Ameerika Ps\xc3\xbchholoogide Assotsiatsioon (APA) on kehtestanud kindlad eetikajuhised eksperimentide l\xc3\xa4biviimiseks ning t\xc3\xa4nap\xc3\xa4eval ei ole eelpool nimetatud tegevused eetikakoodeksi kohaselt lubatud.'